আরজি কর মামলা নিয়ে একাধিক প্রশ্ন! কী বলছে টলিউড?

কলকাতা: সকাল থেকে আপামর রাজ্যবাসীর নজর ছিল শিয়ালদহ আদালতের (Sealdah Court) দিকে। আরজি কর কাণ্ডের (RG Kar Case) দোষী সঞ্জয় রায়ের (Sanjay Roy) যাবজ্জীবন নাকি ফাঁসি- কী সাজা হবে, তা নিয়ে চলছিল জল্পনা। কারণ শনিবারই বিচারক অনির্বাণ দাস জানিয়ে দিয়েছিলেন, সর্বনিম্ন যাবজ্জীবন এবং সর্বোচ্চ ফাঁসি হতে পারে। অবশেষে সোমবার দুপুর ২.৪৫-এর দিকে সিভিক ভলান্টিয়ার সঞ্জয় রায়কে আমৃত্যু কারাবাসের সাজা এবং জরিমানা করা হয়। যদিও অনেকেই আদালতের এই রায়ে সন্তুষ্ট নন। কেউ কেউ মনে করছেন, এরকম জঘন্য অপরাধের অপরাধীকে ফাঁসি দেওয়া হলে সমাজের বুকে একটা দৃষ্টান্ত স্থাপন করা যেত। কিন্তু এই সাজা নিয়ে কী বলছে টলিউড (Tollywood)? অভিনেতা অভিনেত্রীদের মতামত সম্পর্কে এবার জানাবো আপনাদের।

আরজি কর মামলার সাজা ঘোষণা প্রসঙ্গে টলি অভিনেত্রী দেবলীনা দত্ত (Debolina Dutta) বলেন, “সঞ্জয়ের একটা না একটা শাস্তি তো হতই- হয় ফাঁসি নাহয়, যাবজ্জীবন।” তবে তিনি মনে করছেন, সঞ্জয়ের ছায়ায় আড়াল হয়ে নেপথ্যেই রয়ে গিয়েছেন অনেক অপরাধী। তিনি বলেন, “ফরেন্সিক রিপোর্ট অনুযায়ী এটা একজনের পক্ষে করা সম্ভব নয়, ৫-৬ জন ছিলেন। ফলে যাঁরা করেছেন, তাঁদের মধ্যে তো একজনকে কলকাতা পুলিশ ধরেই নিয়েছিল, বাকিরা কোথায়? আমার মাথাব্যাথা তাদের নিয়ে। সত্যি বলতে কি আমি খুব নিরাপত্তাহীনতায় ভুগছি।”

আরও পড়ুন: “বদনাম…”, সাজা শুনে প্রথমেই কী বলেছিলেন সঞ্জয় রায়?

এদিকে আরজি কর আন্দোলনে শুরু থেকে ডাক্তারদের পাশে দাঁড়ানো টলি অভিনেতা পরমব্রত চট্টোপাধ্যায় (Parambrata Chatterjee) এই বিষয়ে বলেন, “সুষ্ঠ বিচারের পক্ষে ছিলাম, আছি, থাকব। যাবজ্জীবন কারাবাস নিঃসন্দেহে বড় একটা শাস্তি। আদালতের মনে হয়েছে, সঞ্জয় রায়ই একমাত্র দোষী। সেই জন্যে ওকে যাবজ্জীবন শাস্তি দিয়েছেন। বিচার ব্যবস্থার উপর আস্থা না রেখে কোনও উপায় নেই সাধারণ মানুষের।”

এদিকে বিজেপি নেতা তথা অভিনেতা রুদ্রনীল ঘোষ (Rudranil Ghosh) বলেন, “সম্মানীয় বিচারক যিনি এই রায় দিয়েছেন, তাঁর রায়কে শিরোধার্য। কিন্তু সিবিআইকে কেন বোঝাতে হবে যে এটা রেয়ারেস্ট অফ দ্য রেয়ার কেস? তিনি কি জানতেন না, যে নৃশংস ঘটনা ঘটেছিল। আর সেসব তথ্যের নিরিখে সঞ্জয়কে মৃত্যুদণ্ড না দিয়ে কেন যাবজ্জীবন কারাদণ্ড দেওয়া হল?”।